Paasfees dalk die rede vir vroeër vyfde vlaagDr. Joe Phaahla, minister van gesondheid. (Foto: GCIS) Suid-Afrika se vyfde vlaag van die koronavirus gaan moontlik vroeër as verwag sy opwagting maak met ’n beduidende toename in nuwe gevalle wat die afgelope twee weke aangeteken is. Die toename kan dalk toegeskryf word aan Paasfees en ander onlangse godsdienstige byeenkomste. Dit sal egter eers oor ’n week duidelik wees of die land al die volgende virusvlaag tegemoet gegaan het, sê dr. Joe Phaahla, minister van gesondheid. Intussen is sy departement besig om deur 300 000 kommentare op die voorgestelde nuwe gesondheidsregulasies te sif. Dit moet teen volgende Donderdag (5 Mei) gefinaliseer wees, wanneer die ramptoestand einde ten laaste opgehef word. Phaahla het Vrydagoggend aan verslaggewers gesê wetenskaplikes het tot onlangs nog vermoed dat Suid-Afrika se vyfde vlaag van die virus die land teen middel Mei of selfs die begin van Junie sal tref. Prof. Salim Abdool Karim, voormalige voorsitter van die ministeriële advieskomitee oor Covid-19, het egter vandeesweek in ’n weeklikse verslag aan die departement aangedui dat die land op grond van ’n tegniese definisie reeds die vyfde vlaag binnegegaan het. Meer as vyf nuwe gevalle per 100 000 mense word daagliks aangemeld. Daar word egter aangevoer dat die land eers die volgende vlaag sal binnegaan indien meer as 6 237 gevalle per dag vir meer as sewe dae agtereenvolgend aangemeld word. (Foto: Phill Magakoe/AFP) Meer as 6 300 gevalle is Woensdag aangemeld voordat die getal nuwe gevalle Donderdag weer gedaal het. Die daling kan egter moontlik toegeskryf word aan die openbare vakansiedag waartydens minder toetse gedoen is. “Hoe ons ook al daarna kyk, dit dui wel daarop dat ons eintlik baie vroeër die vyfde vlaag kan betree.” Teen Maandag (25 April) het kenners ’n 137% toename in nuwe gevalle opgemerk vergeleke met die vorige sewe dae. Hoewel al nege provinsies tans ’n toename in gevalle beleef, kom die meeste gevalle in Gauteng, KwaZulu-Natal en die Wes-Kaap voor. Dié drie provinsies is tans verantwoordelik vir meer as 85% van alle nuwe gevalle. Die minister het daarop gewys dat daar gelukkig nog geen nuwe variant van Covid-19 kop uitgesteek het nie. Slegs veranderinge aan die bestaande Omikron-variant in die vorm van subvariante is opgemerk. Dr. Richard Lessells, spesialis in oordraagbare siektes verbonde aan die Genomic Sequencing Network, het gesê die twee nuwe subvariante van die Omikron-variant is geïdentifiseer as BA.4 en BA.5. Die twee subvariante is verantwoordelik vir die helfte van die gevalle sedert vroeg April. Phaahla se departement is nie juis bekommerd oor die subvariante nie, maar is wel bewus daarvan dat die land ’n lang winter binnegaan waartydens Suid-Afrikaners meer binnenshuis gaan verkeer. Hospitaalopnames neem toe Argieffoto ter illustrasie. (Foto: Mediclinic Suider-Afrika/Facebook) Dr. Waasila Jassat, verbonde aan die Nasionale Instituut vir Oordraagbare Siektes (Nios), het op haar beurt vanoggend gesê die instituut het reeds ’n effense toename in hospitalisasies, veral wat private hospitale betref, opgemerk. Die land se hospitale verkeer egter in dié stadium nog geensins onder druk nie. Gauteng staan in dié stadium op gemiddeld 60 Covid-19-hospitaalopnames per dag. Die syfer is nog nie kommerwekkend nie aangesien sowat 1 000 hospitalisasies per dag tydens die piek van die sogenaamde Delta-virusvlaag opgemerk is, het Jassat verduidelik. Nog geen noemenswaardige toename in sterftes is ook al opgemerk nie. Omikron blyk steeds veral jong kinders te raak. Hoewel ’n toename in infeksies regoor alle ouderdomsgroepe opgemerk is, is die meeste infeksies in die ouderdomsgroep tien tot 14 aangemeld. Die meeste hospitalisasies word by mense ouer as 65 aangemeld. Jassat het gesê dit is in dié stadium te vroeg om te bespiegel oor die erns van die vyfde virusvlaag, aangesien ’n toename in gevalle maar twee weke gelede begin het. Nios se data sal oor die komende weke meer duidelikheid kan verskaf. Die minister en onderskeie kenners het opnuut ’n beroep op Suid-Afrikaners gedoen om hulle teen Covid-19 te laat inent en hul opvolg-inentingsdosisse (oftewel booster) te ontvang in aanloop tot winter en vyfde virusvlaag.